Château Lafite Rothschild
Château Lafite Rothschild je imanje i vinarija porodice Rothschild, poznata širom svijeta po vrhunskim crnim vinima. Imanje od stotinjak hektara sa dvorcem iz 16. vijeka nalazi se na jugozapadu Francuske u Regiji Médoc, sjeverozapadno od Pauillaca i Bordeauxa.

Historija 
Imanje je prvi put dokumentirano 1234. kao feud Gombauda de Lafita. Porodica Ségur kupila je Lafite početkom 17. vijeka, zajedno sa dvorcem iz 16. vijeka. Pretpostavlja se da su na imanju već postojali neki vinogradi, ali je sigurno da je većinu vinograda zasadio oko 1680. Jacques de Ségur.

Početkom 18. vijeka markiz  Nicolas Alexandre de Ségur je znatno unaprijedio proces proizvodnje vina, i učinio ga poznatim među evropskom plutokracijom. Zahvaljući podršci utjecajnih ličnosti onoga vremena dugo je bio poznat kao "Vinski knez", a vino iz Château Lafita se zvalo "Kraljevsko vino". 
Još od početka 18. vijeka vina iz Lafita prodavana su u Londonu. Između 1732. i 1733. prvi premijer Velike Britanije Robert Walpole, kupovao je po barel Lafita svaka tri mjeseca. Potkraj 18. vijeka, reputacijavina iz Lafita bila je neupitna, pa je čak i Thomas Jefferson posjetio imanje i postao doživotni kupac.

Nakon Francuske revolucije u periodu poznatom kao Jakobinska diktatura imanje od 1794., više nije bilo vlasništvo porodice Ségur, već javno dobro. Ono je 1797. prodano grupi holandskih trgovaca. Tokom prve polovice 19. vijek Château Lafite bio je vlasništvo porodice Vanlerberghe, koja je proizvodnju vina još više unaprijedila.

U augustu 1868. baron Jakob Mayer Rothschild kupio je Château Lafite, od Ignaca-Josepha Vanlerbergha. Jakob Mayer umro je samo tri mjeseca nakon kupnje Lafita, tako je imanje od 74 hektara vinograda, postalo imovina njegovih trojica sinova: Alphonsa, Gustava i Edmonda. 20. vijek bio je period uspjeha i poteškoća, od borbe sa filokserom do svjetskih ratova.

Izvori

Vanjske veze 
 
 Château Lafite Rothschild  

Francuske kompanije
Vinogradi